b'\n_START_ARTICLE_\nSundalaiset\n_START_SECTION_\nHistoria\n_START_PARAGRAPH_\nSundalaiset ovat historiansa aikana olleet eristyksiss\xc3\xa4 ulkomaailmasta. Islamin usko tuli alueelle intialaisten kauppiaiden mukana 1400-luvulla. Sundalaisten ylimyst\xc3\xb6 k\xc3\xa4\xc3\xa4ntyi islamiin Bantenin sulttaanin m\xc3\xa4\xc3\xa4r\xc3\xa4yksest\xc3\xa4 vuonna 1579. Vain hieman my\xc3\xb6hemmin sundalaiset p\xc3\xa4\xc3\xa4tyiv\xc3\xa4t Mataramin sulttaanikunnan alaisuuteen ja jonkin aikaa t\xc3\xa4m\xc3\xa4n j\xc3\xa4lkeen alueella nousivat valtaan Alankomaat. Alankomaalaisten mukana tulivat plantaasiviljelm\xc3\xa4t ja kahvi. Sundalaiset kapinoivat Alankomaita vastaan kahteen otteeseen, ensimm\xc3\xa4isen kerran vuonna 1880 ja toisen kerran hieman toisen maailmansodan j\xc3\xa4lkeen. Molempien kapinoiden tavoitteena oli itsen\xc3\xa4inen sundalainen valtio, joka ei kuitenkaan toteutunut. Sundalaiset ovat nykyisin osa itsen\xc3\xa4ist\xc3\xa4 Indonesiaa.\n_START_SECTION_\nKulttuuri\n_START_PARAGRAPH_\nSundalaisten p\xc3\xa4\xc3\xa4elinkeino on riisinviljelys. Jotkut sundalaiset etenkin heid\xc3\xa4n asuinalueidensa lounaisosissa harjoittavat edelleen kaskiviljelyst\xc3\xa4. Vuosittain tuotetaan tavallisesti kolme riisisatoa. Riisin ohella kasvatetaan esimerkiksi kasviksia, chili\xc3\xa4 ja tupakkaa. Rannikolla monet harjoittavat my\xc3\xb6s kalastusta tai kalanviljely\xc3\xa4. Suurin osa sundalaisista on muslimeja, mutta heid\xc3\xa4n uskonnossaan on monia piirteit\xc3\xa4 vanhoista islamia edelt\xc3\xa4neist\xc3\xa4 uskonnollisista tavoista. Uskontoon kuuluu varsin keskeisen\xc3\xa4 osana esimerkiksi seremonialliset k\xc3\xa4ynnit esi-isien haudoilla. Sundalaisten alaryhm\xc3\xa4 baduit harjoittavat edelleen perinteist\xc3\xa4 uskoa.'